กรมทรัพย์สินทางปัญญาร่วมกับทุกภาคส่วน นำสินค้าที่ละเมิดทรัพย์สินทางปัญญากว่า 2 ล้านชิ้น ทำลายโดยระบบปิด
กรมทรัพย์สินทางปัญญาร่วมกับทุกภาคส่วน นำสินค้าที่ละเมิดทรัพย์สินทางปัญญากว่า 2 ล้านชิ้น ทำลายโดยระบบปิด เพื่อป้องกันไม่ให้ของปลอมเวียนกลับมาขายในตลาดได้อีก ส่งผลให้สถานทูตและเจ้าของลิขสิทธิ์มีความพึงพอใจที่ประเทศไทยให้ความสำคัญกับเรื่องดังกล่าว

นางชุติมา บุณยประภัศร รัฐมนตรีช่วยว่าการกระทรวงพาณิชย์ ในฐานะรองประธานอนุกรรมการการปราบปรามการละเมิดทรัพย์สินทางปัญญา เปิดเผยภายในพิธีเปิดงานประชาสัมพันธ์และทำลายของกลางคดีละเมิดทรัพย์สินทางปัญญาที่คดีถึงที่สุดแล้ว โดยมีพลเอกประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม เป็นประธาน ว่า ในวันนี้ได้นำเจ้าของบริษัทลิขสิทธิ์ รวมทั้งเอกอัครราชทูตจากประเทศอาเซียนเข้าร่วมในพิธีดังกล่าว โดยของกลางประกอบด้วย เสื้อผ้า สินค้าแฟชั่น เครื่องสำอาง อุปกรณ์ฮาร์ดแวร์ซอฟต์แวร์ และอะไหล่เครื่องยนต์ เป็นต้น กว่า 2 ล้านชิ้น มูลค่า 1.37 พันล้านบาท ซึ่งความร่วมมือกันในครั้งนี้ส่งผลให้ทุกภาคส่วนที่เกี่ยวข้องพอใจที่ประเทศไทยให้ความสำคัญกับสินค้าละเมิดลิขสิทธิ์ที่ผิดกฎหมาย

ทั้งนี้ภายหลังจากพิธีจะนำของกลางทั้งหมดไปทำลายที่โรงงานระบบปิดจังหวัดสมุทรปราการ ซึ่งจะไม่สามารถนำกลับมาหมุนเวียนขายในท้องตลาดได้อีก เพื่อสร้างความเชื่อมั่นให้แก่เจ้าของทรัพย์สินทางปัญญาทั้งชาวไทยและชาวต่างชาติ รวมทั้งประชาชนทั่วไป เนื่องจากของกลางดังกล่าวส่งผลกระทบเชิงลบต่อการพัฒนาเศรษฐกิจของชาติ 
นางชุติมา ยังกล่าวเพิ่มเติมอีกว่า ขอให้ประชาชนเลือกใช้สินค้าที่มีสิทธิบัตร และช่วยกันไม่ซื้อสินค้าละเมิดลิขสิทธิ์ และไม่สนับสนุนของที่ลอกเลียนแบบ โดยรองนายกรัฐมนตรีและรัฐมนตรีว่าการกระทรวงกลาโหม ยังให้ความสำคัญกับเรื่องนี้เป็นอย่างมากเพื่อให้ประเทศชาติยอมรับว่าประเทศไทยดำเนินการอย่างจริงจัง